
RAPORT  COMUN

asupra proiectului de Lege privind aprobarea Ordonanţei de urgenţă a Guvernului nr.73/2017 pentru completarea Legii nr.202/2006 privind organizarea şi funcţionarea Agenţiei Naţionale pentru Ocuparea Forţei de Muncă, precum şi pentru modificarea art.24 din Ordonanţa Guvernului nr.129/2000 privind formarea profesională a adulţilor  
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administraţie publică şi amenajarea teritoriului au fost sesizate, prin adresa 
nr.PLx 487/2017 din 27 noiembrie 2017, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.73/2017 pentru completarea Legii nr.202/2006 privind organizarea şi funcţionarea Agenţiei Naţionale pentru Ocuparea Forţei de Muncă, precum şi pentru modificarea art.24 din Ordonanţa Guvernului nr.129/2000 privind formarea profesională a adulţilor.  
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.820/06.10.2017)

· avizul favorabil al Comisiei pentru învăţământ, ştiinţă, tineret şi sport (nr.4c-9/351/05.12.2017)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/553/06.12.2017)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/16/05.02.2018).
Proiectul de lege are ca obiect de reglementare modificarea unor acte normative astfel:

- completarea Legii nr.202/2006 privind organizarea şi funcţionarea Agenţiei Naţionale pentru Ocuparea Forţei de Muncă, republicată, cu modificările şi completările ulterioare, în vederea transpunerii Recomandării privind integrarea şomerilor de lungă durată pe piaţa forţei de muncă (2016/C 67/01) în scopul desemnării Agenţiei Naţionale pentru Ocuparea Forţei de Muncă, a agenţiilor pentru ocuparea forţei de muncă judeţene, precum şi a municipiului Bucureşti, ca punct unic de contact, inclusiv cu  stabilirea atribuţiilor ce decurg din această calitate.
- modificarea art.24 din Ordonanţa Guvernului nr.129/2000 privind formarea profesională a adulţilor, republicată, cu modificările şi completările ulterioare, prin care se propune trecerea cheltuielilor pentru plata specialiştilor din comisiile de examinare, din sarcina bugetului de stat, la furnizorii autorizaţi, luând în considerare faptul că beneficiarii programelor de formare achită furnizorilor autorizaţi contravaloarea programelor de formare.
În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 
La şedinţa Comisiei pentru muncă şi protecţie socială din data de 15 ianuarie 2018 şi-au înregistrat prezenţa 21 deputaţi din totalul de 24 membri. În urma dezbaterilor şi a opiniilor exprimate, membrii comisiei au hotărât, cu unanimitate de  voturi, adoptarea proiectului de lege în forma prezentată.
La dezbateri a participat doamna Tania Grigore – director în  Ministerul Muncii şi Justiţiei Sociale, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare.

La şedinţa Comisiei pentru administraţie publică şi amenajarea teritoriului din data de 6 februarie 2018 şi-au înregistrat prezenţa 23 deputaţi din totalul de 25 de membri. În urma dezbaterilor şi a opiniilor exprimate, membrii comisiei au hotărât, cu majoritate de voturi (o abţinere), adoptarea proiectului de lege în forma prezentată.
La dezbateri a participat, doamna Cristiana Barbu – preşedintele  Agenţiei Naţionale pentru Ocuparea Forţei de Muncă, în conformitate cu prevederile art.55 din Regulamentul Camerei Deputaţilor, republicat cu modificările şi completările ulterioare.
Proiectul de lege face parte din categoria legilor ordinare, conform prevederilor art.73 alin.(3) din Constituţia României, republicată.

Proiectul de lege a fost adoptat de Senat în şedinţa din 21 noiembrie 2017.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor, cele două Comisii propun Plenului Camerei Deputaţilor adoptarea proiectului de lege în forma prezentată.

